b'\n_START_ARTICLE_\nNade\xc5\xbeda Tolokonnikova\n_START_SECTION_\nElulugu\n_START_PARAGRAPH_\nTolokonnikova astus Moskva Riikliku \xc3\x9clikooli filosoofia erialale. Ta oli kunstigrupi Voina liige ning osales nende esimeses aktsioonis "\xd0\x95\xd0\xb1\xd0\xb8\xd1\x81\xd1\x8c \xd0\xb7\xd0\xb0 \xd0\xbd\xd0\xb0\xd1\x81\xd0\xbb\xd0\xb5\xd0\xb4\xd0\xbd\xd0\xb8\xd0\xba\xd0\xb0 \xd0\x9c\xd0\xb5\xd0\xb4\xd0\xb2\xd0\xb5\xd0\xb6\xd0\xbe\xd0\xbd\xd0\xba\xd0\xb0", mis toimus 29. veebruaril 2008 Moskva Bioloogia muuseumis. Aktsioon oli p\xc3\xbchendatud presidendivalimistele ja kutsus esile suurt \xc3\xbchiskondlikku vastukaja._NEWLINE_2008. aastal s\xc3\xbcndis tal laps. Lapse isa on Voina liige Pjotr Verzilov. _NEWLINE_2011. aasta m\xc3\xa4rtsis asutas Tolokonnikova koos Marija Aljohhinaga punk-rock\'i ansambli Pussy Riot. 19. ja 21. veebruaril 2012 toimus aktsioon "Jumalaema, aja Putin minema", kus Pussy Rioti liikmed laulsid kirikus laulu Vladimir Putini vastu. Tolokonnikova vahistati ja 17. augustil 2012 m\xc3\xa4\xc3\xa4ras kohus talle kaheaastase vanglakaristuse. Eesti president Toomas Hendrik Ilves nimetas Pussy Rioti liikmete vangistamist n\xc3\xb5iajahiks._NEWLINE_Tolokonnikova ja tema grupi kaaslased j\xc3\xa4tkasid tegutsemist vanglas. 2013. aastal Tolokonnikova amnesteeriti. Tolokonnikova ise kommenteeris oma vabastamist kui poliitilist sammu ning \xc3\xbctles, et amnesteerimine paar kuud enne vangistamise l\xc3\xb5ppu on naeruv\xc3\xa4\xc3\xa4rne ja v\xc3\xa4ljendas lootust, et ka teised poliitilised vangid vabastatakse. _NEWLINE_2014. aasta Sot\xc5\xa1i ol\xc3\xbcmpiam\xc3\xa4ngude ajal proovisid Pussy Rioti liikmed l\xc3\xa4bi viia veel \xc3\xbche Putini-vastase aktsiooni, kuid see eba\xc3\xb5nnestus. Tolokonnikova ja Pussy Riot boikoteerisid ol\xc3\xbcmpiam\xc3\xa4nge Sot\xc5\xa1is._NEWLINE_Edaspidi vahetas Pussy Riot oma aktsioonide formaati, p\xc3\xb5hitegevuseks sai muusika. Grupi laulud ilmuvad koos videoklippidega. Tolokonnikova esineb seal solisti ja klippide peategelasena. _NEWLINE_USA telesarja "Kaardimaja" \xc3\xbches episoodis m\xc3\xa4ngis Tolokonnikova iseennast.\xc2\xa0\n_START_SECTION_\nVanglas\n_START_PARAGRAPH_\n2012. aastal sattus Tolokonnikava kohtu alla koos teiste Pussy Rioti liikmetega seoses aktsiooniga "Jumalaema, aja Putin minema". Ta m\xc3\xb5isteti s\xc3\xbc\xc3\xbcdi ning saadeti kaheks aastaks vanglasse. Hiljem ta jutustas, et vanglas olid kohutavad tingimused: k\xc3\xb5ik t\xc3\xb6\xc3\xb6tasid 14\xe2\x80\x9316 tundi p\xc3\xa4evas, neid, kellel polnud selleks j\xc3\xb5udu, piinati ja v\xc3\xa4gistati. Nendel polnud puhkep\xc3\xa4evi ja ravimeid, m\xc3\xb5ned neidudest teadsid, et surevad vanglas ilma arstiabita._NEWLINE_Tolokonnikova edastas oma mehe abiga ajakirjandusele kirja, kus r\xc3\xa4\xc3\xa4kis olukorrast vanglas ja sellest, et alustab n\xc3\xa4ljastreiki selleks, et parandataks vangistuse tingimusi. Ta l\xc3\xb5petas streigi p\xc3\xa4rast vangla vahetamise luba, kuid midagi ei toimunud ja Tolokonnikova j\xc3\xa4tkas streiki. Vanglakaristuse l\xc3\xb5ppu ootas ta vangla haiglas. _NEWLINE_Tolokonnikova amnesteeriti 2013. aastal.\xc2\xa0\n_START_SECTION_\nP\xc3\xa4rast vabastamist\n_START_PARAGRAPH_\nP\xc3\xa4rast vabastamist algatasid Tolokonnikova ja Aljohhina meediaprojekti Mediazona ning asutasid organisatsiooni, mis kaitseb vangide \xc3\xb5igusi ("\xd0\x97\xd0\xbe\xd0\xbd\xd0\xb0 \xd0\xbf\xd1\x80\xd0\xb0\xd0\xb2\xd0\xb0"). _NEWLINE_Tolokonnikova j\xc3\xa4tkas tegutsemist Pussy Rioti liikme ja solistina.\xc2\xa0\n_START_SECTION_\nAktsioonid\n_START_PARAGRAPH_\n2008. aastal osales Tolokonnikova Voina koosseisus aktsioonis "\xd0\x95\xd0\xb1\xd0\xb8\xd1\x81\xd1\x8c \xd0\xb7\xd0\xb0 \xd0\xbd\xd0\xb0\xd1\x81\xd0\xbb\xd0\xb5\xd0\xb4\xd0\xbd\xd0\xb8\xd0\xba\xd0\xb0 \xd0\x9c\xd0\xb5\xd0\xb4\xd0\xb2\xd0\xb5\xd0\xb6\xd0\xbe\xd0\xbd\xd0\xba\xd0\xb0", mis toimus Moskva Bioloogia muuseumis ja oli m\xc3\xb5eldud poliitilise protestina Venemaa presidendivalimistele. Ta oli \xc3\xbcheksandat kuud rase. Aktsioonis osales viis paari \xc3\xbchises orgias ning kaks inimest hoidis plakatit loosungiga "\xd0\x95\xd0\xb1\xd0\xb8\xd1\x81\xd1\x8c \xd0\xb7\xd0\xb0 \xd0\xbd\xd0\xb0\xd1\x81\xd0\xbb\xd0\xb5\xd0\xb4\xd0\xbd\xd0\xb8\xd0\xba\xd0\xb0 \xd0\x9c\xd0\xb5\xd0\xb4\xd0\xb2\xd0\xb5\xd0\xb6\xd0\xbe\xd0\xbd\xd0\xba\xd0\xb0". Hiljem \xc3\xbctles Tolokonnikova, et vaatamata sellele, et ta ei kordaks niisugust aktsiooni, ei kahetse ta sellel \xc3\xbcritusel osalemist. Tema arvates oli see kaasaegse kunsti ilming. _NEWLINE_2010. aastal osales Tolokonnikova aktsioonis Himinski metsa kaitseks. Konflikt oli seotud sellega, et Venemaa F\xc3\xb6deratsiooni transpordiministeerium plaanis ehitada Moskva \xe2\x80\x93 Peterburi kiirteed l\xc3\xa4bi Himinski metsa. Kuid see mets oli riigi kaitse all ja selle raiumine oli ebaseaduslik. 2014. aasta l\xc3\xb5pus kiirtee ikkagi avati._NEWLINE_Voina koosseisus osales Tolokonnikova 2011. aasta geiparaadil, mis ei olnud koosk\xc3\xb5lastatud Moskva linnavalitsusega._NEWLINE_Samal aastal esines ta laval massimiitingul Bolotnaja v\xc3\xa4ljakul kui LGBT+ ja feminismi esindaja._NEWLINE_2011. aastal asutas ta punk-rock\'i grupi Pussy Riot ning 2012. aastal toimus aktsioon "Jumalaema, aja Putin minema"._NEWLINE_P\xc3\xa4rast vanglast vabanemist proovis Pussy Riot korraldada ka teisi aktsioone, kuid need eba\xc3\xb5nnestusid. Hiljem otsustasid nad kirjutada laule ja teha videoklippe poliitilistel ja feministlikel teemadel. K\xc3\xb5ige tuntumaks sai laul "Chaika" (2016), mis on p\xc3\xbchendatud Venemaa prokur\xc3\xb6rile T\xc5\xa1aikale, tema perele ja\xc2\xa0Korruptsioonivastase V\xc3\xb5itluse Fondi juurdlusele. Hiljem ilmusid ka klipid "Straight Outta Vagina" (2016), "Organs" (2016), "Make America Great Again" (2016) (k\xc3\xb5ik kolm ilmusid kolme p\xc3\xa4eva jooksul) ja "Police State" (2017).'